CELEX: 32012R0461
Language: hu
Date: 2012-05-31 00:00:00
Title: A Bizottság 461/2012/EU rendelete ( 2012. május 31. ) a rövid távú statisztikákról szóló 1165/98/EK tanácsi rendeletnek és az 1503/2006/EK, a 657/2007/EK és az 1178/2008/EK bizottsági rendeletnek az új ipari rendelések változóinak elhagyását követő kiigazítások tekintetében történő módosításáról  EGT-vonatkozású szöveg

1.6.2012   
            
            
               HU
            
            
               Az Európai Unió Hivatalos Lapja
            
            
               L 142/26
            
         A BIZOTTSÁG 461/2012/EU RENDELETE
   (2012. május 31.)
   a rövid távú statisztikákról szóló 1165/98/EK tanácsi rendeletnek és az 1503/2006/EK, a 657/2007/EK és az 1178/2008/EK bizottsági rendeletnek az új ipari rendelések változóinak elhagyását követő kiigazítások tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a rövid távú statisztikákról szóló, 1998. május 19-i 1165/98/EK tanácsi rendeletre (1) és különösen annak 17. cikke b)–g) pontjára,
   mivel:
   
               (1)
            
            
               Az 1165/98/EK rendelet közös keretet hozott létre a gazdasági ciklusra vonatkozó rövid távú statisztikák készítésére, és meghatározta a kereslet és a kínálat, a termelési tényezők és árak rövid távú alakulásának elemzéséhez szükséges változókat.
            
         
               (2)
            
            
               A rövid távú statisztikákról szóló 1165/98/EK tanácsi rendeletnek a változók meghatározása, a változók listája és az adatok összeállítási gyakorisága tekintetében történő végrehajtásáról és módosításáról szóló, 2006. szeptember 28-i 1503/2006/EK bizottsági rendelet (2) meghatározta a változók céljainak és mutatóinak fogalmát.
            
         
               (3)
            
            
               A rövid távú statisztikákról szóló 1165/98/EK tanácsi rendeletnek az európai mintarendszerek létrehozása tekintetében történő végrehajtásáról szóló, 2007. június 14-i 657/2007/EK bizottsági rendelet (3) meghatározta a rövid távú statisztikákra vonatkozó európai mintarendszerekben részt vevő tagállamok általi adatátadásra vonatkozó szabályokat és feltételeket.
            
         
               (4)
            
            
               A rövid távú statisztikákról szóló 1165/98/EK tanácsi rendeletnek és az 1503/2006/EK és a 657/2007/EK bizottsági rendeletnek a NACE és a CPA statisztikai osztályozások felülvizsgálatát követő kiigazítások tekintetében történő módosításáról szóló, 2008. november 28-i 1178/2008/EK bizottsági rendelet (4) frissítette az európai mintarendszerek szabályait és feltételeit a gazdasági tevékenységek statisztikai osztályozása NACE Rev. 2. rendszerének létrehozásáról és a 3037/90/EGK tanácsi rendelet, valamint az egyes meghatározott statisztikai területekre vonatkozó EK-rendeletek módosításáról szóló, 2006. december 20-i 1893/2006/EK európai parlamenti és tanácsi rendelet (5), valamint a termékek tevékenység szerinti, új statisztikai osztályozásáról (CPA, magyarul TESZOR) és a 3696/93/EGK tanácsi rendelet hatályon kívül helyezéséről szóló, 2008. április 23-i 451/2008/EK európai parlamenti és a tanácsi rendelet (6) elfogadását követően.
            
         
               (5)
            
            
               Az 1165/98/EK rendelet által bevezetett új ipari rendelések változóit a célból hozták létre, hogy a jövőbeli termelés előrejelző mutatójaként szolgáljanak. E változók előrejelző képessége azonban végesnek mutatkozott, és mivel nem bizonyultak stabil irányértékeknek minden tagállamban, az európai statisztikai rendszer bizottsága úgy döntött, hogy az új ipari rendelések változóinak adatgyűjtését be kell szüntetni, egyrészt azért, mert a csökkentett források miatt újra kellett rangsorolni a prioritásokat a statisztikafejlesztés és -készítés terén, másrészt a célból, hogy az európai statisztikai rendszer adminisztratív terheit csökkentsék.
            
         
               (6)
            
            
               Annak érdekében, hogy az új ipari rendelések változóit el lehessen hagyni, minden, e változókkal kapcsolatos referenciát törölni kell, a változók listájával, a referencia-időszakkal, a részletességgel, az adatátadás határidejével, az átmeneti időszakkal és az e változókra vonatkozó fogalommeghatározásokkal kapcsolatban, valamint az európai mintarendszer új exportmegrendelésekre vonatkozó feltételeivel kapcsolatban is.
            
         
               (7)
            
            
               Az ebben a rendeletben előírt intézkedések összhangban vannak az európai statisztikai rendszer bizottságának véleményével,
            
         ELFOGADTA EZT A RENDELETET:
   1. cikk
   Az 1165/98/EK rendelet A. melléklete e rendelet I. mellékletének megfelelően módosul.
   2. cikk
   Az 1503/2006/EK rendelet I. melléklete e rendelet II. mellékletének megfelelően módosul.
   3. cikk
   A 657/2007/EK rendelet 1. és 2. cikkének helyébe a következő szöveg lép:
   
      „1. cikk
      Az euroövezet és a nem euroövezet között különbséget tevő statisztikák esetében az európai mintarendszerek az 1165/98 rendelet A. mellékletében meghatározott következő két változó vonatkozásában alkalmazhatók:
      
                  Változó
               
               
                  Név
               
            
                  312
               
               
                  Export termelői árak
               
            
                  340
               
               
                  Importárak
               
            2. cikk
      Az 1. cikkben említett európai mintarendszerekben részt vevő tagállamok legalább a következő adatokat továbbítják a Bizottságnak (Eurostat): a NACE tevékenységek kapcsán a 312. számú változóra, a CPA-termékek kapcsán pedig a 340. számú változóra vonatkozó, a mellékletben meghatározott adatok.”
   
   4. cikk
   Az 1178/2008/EK rendelet III. melléklete e rendelet III. mellékletének megfelelően módosul.
   5. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2012. május 31-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 162., 1998.6.5., 1. o.
   
      (2)  HL L 281., 2006.10.12., 15. o.
   
      (3)  HL L 155., 2007.6.15., 7. o.
   
      (4)  HL L 319., 2008.11.29., 16. o.
   
      (5)  HL L 393., 2006.12.30., 1. o.
   
      (6)  HL L 145., 2008.6.4., 65. o.
   
      I. MELLÉKLET
      Az 1165/98/EK rendelet A. melléklete a következőképpen módosul:
      
                  1.
               
               
                  A c) pont (A változók listája) a következőképpen módosul:
                  
                              a)
                           
                           
                              Az (1) bekezdésben a „130 Kapott új rendelések”, a „131 Belföldi új rendelések” és a „132 Export új rendelések” változókat el kell hagyni.
                           
                        
                              b)
                           
                           
                              A (3) és a (8) bekezdést el kell hagyni.
                           
                        
            
                  2.
               
               
                  Az e) pontban (Referencia-időszak), a 130, 131 és 132 változót és a rájuk vonatkozó referencia-időszakot el kell hagyni.
               
            
                  3.
               
               
                  Az f) pont (Részletezési szint) a következőképpen módosul:
                  
                              a)
                           
                           
                              A (4) bekezdés helyébe a következő szöveg lép:
                              
                                          „(4)
                                       
                                       
                                          Ezenkívül az árbevétel változóinak (120., 121., 122.) kivételével valamennyi változót a NACE Rev. 2. B-től E-ig terjedő nemzetgazdasági ágaiként meghatározott teljes ipar, valamint az 586/2001/EK bizottsági rendeletben (1) meghatározott főbb ipari csoportok (MIGS) vonatkozásában kell megadni.
                                       
                                    
                        
                              b)
                           
                           
                              A (6) bekezdést el kell hagyni.
                           
                        
                              c)
                           
                           
                              A (9) bekezdés helyébe a következő szöveg lép:
                              
                                          „(9)
                                       
                                       
                                          Az exportra vonatkozó változókat (122. és 312.) az euroövezet és a nem euroövezet közötti különbségtétel alkalmazásával kell megküldeni. A különbségtételt a NACE Rev. 2. B-től E-ig terjedő nemzetgazdasági ágaiként meghatározott teljes ipar, a MIGS, a NACE Rev. 2. nemzetgazdasági ág (egy betű) és ágazat két számjegyű szintje vonatkozásában kell alkalmazni. A 122. változó vonatkozásában a NACE Rev. 2. D és E nemzetgazdasági ágra vonatkozó adatokra nincs szükség. Ezenkívül az importárváltozót (340.) az euroövezet és nem euroövezet közötti különbségtétel alkalmazásával kell megküldeni. A különbségtételt a CPA B-től E-ig terjedő nemzetgazdasági ágaiként meghatározott teljes ipar, a MIGS, a CPA nemzetgazdasági ág (egy betű) és ágazat két számjegyű szintje vonatkozásában kell alkalmazni. Az euroövezet és nem euroövezet közötti különbségtétel vonatkozásában a Bizottság megállapíthatja a 4. cikk (2) bekezdésének első albekezdése d) pontjában meghatározott európai mintarendszerek alkalmazásának feltételeit. Ezeket az intézkedéseket, amelyek célja a rendelet nem lényegi elemeinek kiegészítéssel történő módosítása, a 18. cikk (3) bekezdésében említett, ellenőrzéssel történő szabályozási bizottsági eljárással fogadják el. Az európai mintarendszer az importárváltozó alkalmazási körét a nem euroövezetbe tartozó országokból származó termékek importjára korlátozhatja. Azon tagállamoknak, amelyek saját pénznemként nem vezették be az eurót, a 122., 312. és 340. változó tekintetében nem kell megküldeniük az euroövezet és a nem euroövezet szerint megkülönböztetett adatokat.”
                                       
                                    
                        
            
                  4.
               
               
                  A g) pont (Az adatátadás határideje) (1) bekezdésében a 130., 131. és 132. számú változót és a rájuk vonatkozó határidőket – „1 hónap és 20 naptári nap” – el kell hagyni.
               
            
                  5.
               
               
                  A j) pont (Átmeneti időszak) (3) bekezdése helyébe a következő szöveg lép:
                  
                              „(3)
                           
                           
                              A 18. cikk (2) bekezdésben megállapított eljárásnak megfelelően 2007. augusztus 11-ig terjedő átmeneti időszak engedélyezhető a 340. változó, valamint az euroövezet és nem euroövezet közötti különbségtétel vonatkozásában a 122., 312. és 340. változó tekintetében.”
                           
                        
            
         (1)  HL L 86., 2001.3.27., 11. o.”
   
   
      II. MELLÉKLET
      Az 1503/2006/EK rendelet I. melléklete a következőképpen módosul:
      A „130 Kapott új rendelések”, „131 Belföldi új rendelések” és „132 Új, nem hazai megrendelések” változó megszűnik.
   
   
      III. MELLÉKLET
      Az 1178/2008/EK rendelet III. melléklete a következőképpen módosul:
      A „132 ÚJ EXPORTMEGRENDELÉSEK” bekezdést el kell hagyni.